2016-os GP2 magyar nagydíj
A 2016-os GP2 magyar nagydíj volt a 2016-os GP2-szezon hatodik futama. A versenyeket július 22. és 24. között rendezték Mogyoródon. A főversenyt Pierre Gasly, a sprintversenyt pedig Szergej Szirotkin nyerte.

Időmérő
A magyar nagydíj időmérő edzését július 22-én, délután tartották. A pole-pozíciót Pierre Gasly szerezte meg Szergej Szirotkin és Antonio Giovinazzi előtt.

Főverseny
A magyar nagydíj főversenyét július 23-án, délután tartották. Gasly megtartotta vezető helyét, mögötte viszont csapattársa, Giovinazzi megelőzte Szirotkint. Mögöttük Nato és Pic haladt megelőzve a kemény keveréken rajtoló Macusitát és Marciellót. Szirotkin bőszen támadta Giovinazzit, de a pálya előzési pontjának köszönhetően az olasz meg tudta tartani pozícióját. A 9. körben Natóval érkezett a boxba, egy körrel Szirotkin és Gasly előtt. A kerékcsere lecsökkentette Gasly előnyét, sőt Szirotkin mellett Nato is elment. Az orosz a 12. körben előzött és zárkózott fel ismét Giovinazzira. Eközben az élen Marciello, Malja, Erikssok és Ghiotto haladtak a kemény keverékű gumikkal. Utóbbi érkezett viszonylag hamar a kiállásra, de a kerékcsere alatt a bal első kerék elgurult, amiért később megbüntették az olasz versenyzőt. Marciello a 24. körben érkezett a boxba, majd a negyedik helyre sikerült visszatérnie. Nato ekkor már visszacsúszott a hetedik helyre, mögé a hármok körrel a leintés előtt kiálló Eriksson érkezett meg a friss gumikkal, de az utolsó körben a svéd technikai hiba miatt kiállni kényszerült, eldobva ezzel a fordított rajtrácsos pole-pozícióját. Gasly végül könnyedén szerezte meg mindössze a második futamgyőzelmét csapattársa és Szirotkin előtt. Marciello negyedik lett Pic, Macusita, Nato, King, Markelov és Evans előtt.

Sprintverseny
A magyar nagydíj sprintversenyét július 24-én, délelőtt tartották. Sorozatban már harmadik sprintverseny kezdődött meg King-Nato sorrendben, ami a rajt után meg is maradt. Mögöttük Szergej Szirotkin vett kiváló rajtot, ellentétben csapattársával, Macusitával, aki az első kanyart elfékezte, így belecsúszott Giovinazzi autójába, ezért a mellette forduló Marciellónak kellett kimennie a bukótérbe. A kettes kanyarban Pic autója csúszott meg és fordult keresztbe, Macusita és Ghiotto a baleset elkerülendő fordultak szélesen és végezték a gumifalban. Malja és Lynn azonban nem tudták elkerülni az út közepén veszteglő autót: előbbi versenyzőnek az első szárnya bánta, míg Lynn ismét pont nélkül zárt. A biztonsági autóta négy kör erejéig tartózkodott a pályán, majd a vezető King még az újraindítás előtt elhagyta a pályát, előnyt adva ezzel a mögötte érkező Szirotkinnak. A két versenyző négy kanyaron keresztül ment egymás mellett, majd az orosz versenyző átvette a vezetést. A verseny hátralevő része eseménytelenül telt el, csak kisebb csaták alakultak ki. Markelov Natót támadta a harmadik helyért, mögöttük pedig Rowland harcolt Evansszel. A pontszerző helyeken kívül Canamasas, Gelael, de Jong és Latifi haladtak közel, de pár előzésen kívül nem történt semmi. Szirotkin gond nélkül szerezte meg szintén a második győzelmét King és Nato előtt. Pontot szerzett még Markelov, Evans, Rowland, Gasly és Marciello.

A bajnokság állása
(Teljes táblázat)

Jegyzetek

Források
 Hivatalos végeredmény – Időmérő 
 Hivatalos végeredmény – Főverseny 
 Hivatalos végeredmény – Sprintverseny

További információk

magyar